
Διαχειριστική

Αρχή

ΚΠΣ 2000-2006


ΕΠΙΤΡΟΠΗ ΠΑΡΑΚΟΛΟΥΘΗΣΗΣ

ΤΟΥ ΚΟΙΝΟΤΙΚΟΥ ΠΛΑΙΣΙΟΥ ΣΤΗΡΙΞΗΣ 

2000-2006

 6η ΣΥΝΕΔΡΙΑΣΗ

ΑΘΗΝΑ

15  ΔΕΚΕΜΒΡΙΟΥ 2004

1. Σύγκληση Επιτροπής Παρακολούθησης – Ημερήσια διάταξη

Η Επιτροπή Παρακολούθησης του Κοινοτικού Πλαισίου Στήριξης 2000-2006, η οποία συγκροτήθηκε με την υπ’ αριθμ. 11336/ Γ’ ΚΠΣ 312/02-04-2001 απόφαση του Υπουργού Εθνικής Οικονομίας όπως τροποποιήθηκε με τις υπ’ αριθμ. 158346/ΕΥΣΑΠΠ 214/05.04.02, την υπ’ αριθμ.         80209/ΚΠΣ1773/24-11-2003, την υπ’ αριθμ 6139 /ΕΥΣΑΠΠ 209/28.01.04, την υπ’ αριθμ. 20077 /ΕΥΣΑΠΠ 758/05.05.04 και με την 48448 /ΕΥΣΑΠ2359/09.12.04 αποφάσεις, πραγματοποίησε την 6η συνεδρίασή της στις 15 Δεκεμβρίου 2004, στη Αθήνα, μετά την υπ’ αριθμ. 46117ΕΥΣΑΠ2168 ημερομηνία πρόσκλησης του Προέδρου της κου Χρ. Φώλια Υφυπουργού Οικονομίας και Οικονομικών. 

Στη συνεδρίαση της Επιτροπής Παρακολούθησης παρέστησαν 42 μέλη με δικαίωμα ψήφου επί συνόλου 54 μελών,  και 13 μέλη χωρίς δικαίωμα ψήφου επί 15 μελών.

Αφού διαπιστώθηκε απαρτία, και μετά από πρόταση του προέδρου, εγκρίθηκε από τα μέλη η ακόλουθη ημερήσια διάταξη: 

Ι.
Εισαγωγικό Μέρος
1. Έγκριση της Ημερήσιας Διάταξης 6ης  Επιτροπής Παρακολούθησης του ΚΠΣ 2000-2006.

2. Χαιρετισμός/ομιλία του Υπουργού Οικονομίας και Οικονομικών κου Γ. Αλογοσκούφη.

3. Εισήγηση του Υφυπουργού Οικονομίας & Οικονομικών κου Χ. Φώλια, Προέδρου της Επιτροπής Παρακολούθησης του ΚΠΣ 2000 – 2006.

4. Εισηγήσεις προσκεκλημένων με θέματα:

· "Διεύρυνση - Επιχειρηματικότητα: Οι απόψεις της νέας Ευρωπαϊκής Επιτροπής" κ. Μαργαρίτης Σχοινάς, Διευθυντής Ιδιαίτερου Γραφείου Επιτρόπου Μ. Κυπριανού αρμοδίου για θέματα Υγείας και Προστασίας Καταναλωτή 

· "Διεύρυνση και Πολιτική Συνοχής: Η περίπτωση της Εσθονίας" Mr. Renaldo Mandmets, Secretary General Ministry of Finance of Estonia
ΙΙ.
Υλοποίηση του Κοινοτικού Πλαισίου Στήριξης 2000-2006
Α.  Πρόοδος υλοποίησης  ΚΠΣ 2000 - 2006
· Ενημέρωση για την εξέλιξη της πορείας του ΚΠΣ 2000-2006.
· Πρόοδος εκταμιεύσεων – Εφαρμογή του κανόνα ν+2.
· Δράσεις επιτάχυνσης και βελτίωσης της υλοποίησης του ΚΠΣ 2000 – 2006
Β.   Συστήματα διαχείρισης και ελέγχου
· Πρόοδος εφαρμογής σχεδίου δράσης για τα συστήματα   διαχείρισης και ελέγχου του ΚΠΣ 2000-2006.

· Ενημέρωση για θέματα ελέγχων.

· Ανάλυση κινδύνων για τους φορείς υλοποίησης έργων του ΚΠΣ 2000 – 2006.

· Αναβάθμιση της λειτουργίας του ΟΠΣ.
Γ.   Ειδικά θέματα
· Δράσεις για τον παραγωγικό τομέα:

-   Νέος Αναπτυξιακός Νόμος.

-   Ενίσχυση ΜΜΕ στα ΠΕΠ.

· Αξιολόγηση Πρώτου Απολογισμού (ενημέρωση της ενδιάμεσης αξιολόγησης) – Πρόοδος διαδικασίας.

· Δημοσιότητα – Πληροφόρηση.

· Έγκριση της Ετήσιας Έκθεσης του ΚΠΣ 2000 – 2006 για το έτος 2003.

Δ. Συμπεράσματα της Υποεπιτροπής Ανθρωπίνων πόρων
 ΙII.      Αναθεώρηση του ΚΠΣ 2000-2006

Ενημέρωση για τη διαδικασία  έγκρισης από την Ε.Ε. της πρότασης Αναθεώρησης του ΚΠΣ 2000-2006 και των Επιχειρησιακών Προγραμμάτων.

ΙV.       Προγραμματική Περίοδος   2007 – 2013

Διαδικασίες σχεδιασμού της νέας προγραμματικής περιόδου 2007- 2013.

V.        Διάφορα θέματα
1. Τροποποίηση του κανονισμού εσωτερικής λειτουργίας της Επιτροπής Παρακολούθησης του ΚΠΣ 2000 – 2006.

2. Προγραμματισμός εργασιών για το έτος 2005.

3. Προγραμματισμός της επόμενης Επιτροπής Παρακολούθησης.

VI.      Έγκριση συμπερασμάτων της 6ης συνεδρίασης της Επιτροπής Παρακολούθησης του ΚΠΣ 2000 – 2006.
Η Επιτροπή Παρακολούθησης μετά από την παρουσίαση των θεμάτων και τη συζήτηση που ακολούθησε, κατέληξε στα παρακάτω συμπεράσματα και αποφάσεις:
1.
Πρόοδος υλοποίησης  του ΚΠΣ 2000-2006

Στο πλαίσιο της παρουσίασης της πορείας και των προοπτικών του ΚΠΣ 2000-2006 η Επιτροπή Παρακολούθησης διαπίστωσε τα ακόλουθα:

· Με βάση τα στοιχεία προόδου που έχουν καταχωρηθεί στο ΟΠΣ μέχρι 13.12.04 για το 72,7% των πόρων δημόσιας δαπάνης του Γ΄ ΚΠΣ έχουν μέχρι σήμερα εκδοθεί αποφάσεις ένταξης και έχουν δεσμευτεί οι ανάλογοι πόροι για συγκεκριμένα έργα. Το μέγεθος αυτό αντιστοιχεί με την έγκριση προς εκτέλεση 14.800 έργων, με προσδιορισμένους στόχους, χρονοδιαγράμματα και προϋπολογισμό. Η δημόσια δαπάνη των ενταγμένων έργων, για τα οποία  έχουν αναληφθεί νομικές δεσμεύσεις αντιστοιχεί  στο 49,5% των πόρων της δημόσιας δαπάνης του ΚΠΣ και έχει απορροφηθεί  το 29,4% των πόρων της δημόσιας δαπάνης του ΚΠΣ με πρόβλεψη έως 31.12.04 η απορρόφηση να κυμανθεί μεταξύ 30 % - 31%. 

· Σε  ότι αφορά στην πιθανότητα αυτόματης αποδέσμευσης πόρων με βάση την εφαρμογή του κανόνα  ν+2, διαπιστώθηκε ότι σύμφωνα με τα μέχρι σήμερα (13.12.04) στοιχεία και ύστερα από εντατικές και οργανωμένες προσπάθειες των Διαχειριστικών Αρχών των ΕΠ με το συντονισμό της ΔΑ του ΚΠΣ,  ο μεγαλύτερος αριθμός των Ε.Π. δεν αναμένεται να αντιμετωπίσει αυτό το ενδεχόμενο. Για τα υπόλοιπα Ε.Π. και για ορισμένα Ταμεία, εκκρεμεί έγκριση από την ΕΕ, σχετικών αιτημάτων εξαίρεσης σύμφωνα με τη σχετική απόφαση των τεσσάρων Επιτρόπων και το άρθρο 31 του Κανονισμού 1260. 

· Η παραπάνω αποτίμηση της προόδου υλοποίησης του ΚΠΣ ανέδειξε μια σειρά προβλημάτων που απορρέουν από τη μέχρι σήμερα εφαρμογή των κανονιστικών διατάξεων αλλά και των διαδικασιών διαχείρισης και ελέγχων.
Τα σημαντικότερα προβλήματα εντοπίζονται κυρίως στις εγγενούς χαρακτήρα αδυναμίες των τελικών δικαιούχων (διαχειριστική ικανότητα, οργάνωση, στελέχωση), στο θεσμικό πλαίσιο που καθόριζε μέχρι σήμερα το σύστημα παραγωγής δημοσίων έργων και στην καθυστερημένη προσαρμογή στις απαιτήσεις του συστήματος διαχείρισης.
· Τα παραπάνω προβλήματα οδηγούν σήμερα στην αναγκαιότητα τριπλασιασμού περίπου του μέσου όρου απορρόφησης της πρώτης τετραετίας (2000-2003) εκτέλεσης των Προγραμμάτων, προκειμένου να επιτευχθεί πλήρης απορρόφηση των Κοινοτικών πόρων στο τέλος του 2008. Απαιτήσεις οι οποίες είναι σημαντικά αυξημένες για συγκεκριμένα Προγράμματα και διαρθρωτικά ταμεία, προκειμένου να ελαχιστοποιηθούν οι πιθανότητες απώλειας πόρων λόγω της εφαρμογής του κανόνα ν+2.
· Για να διασφαλιστεί ο στόχος αυτός προωθήθηκε σειρά δράσεων/ ενεργειών που σκοπό είχαν τη βελτίωση του συστήματος  διαχείρισης του ΚΠΣ και εκτέλεσης των Προγραμμάτων, αλλά και την επιτάχυνση των ρυθμών υλοποίησης των Προγραμμάτων, διασφαλίζοντας ταυτόχρονα τον ποιοτικό χαρακτήρα των παρεμβάσεων με στόχο την επίτευξη του μέγιστου δυνατού αναπτυξιακού αποτελέσματος.  

· Οι ενέργειες που αναλήφθηκαν με τα προγράμματα επιτάχυνσης και προβλέψεων δαπανών, με τη συστηματική λειτουργία του δικτύου παρακολούθησης του κανόνα ν+2 και την ενεργοποίηση μηχανισμών υποστήριξης των τελικών δικαιούχων, σύμφωνα και με τις σχετικές αποφάσεις που ελήφθησαν στην προηγούμενη συνεδρίαση αποτελούν θετικές και αναγνωρίσιμες προσπάθειες προς την κατεύθυνση της αποφυγής απώλειας πόρων λόγω εφαρμογής του κανόνα Ν+2 .

2. Συστήματα διαχείρισης και ελέγχου

Η Επιτροπή Παρακολούθησης κρίνει ως θετικές τις μέχρι σήμερα αναληφθείσες ενέργειες της Διαχειριστικής Αρχής του ΚΠΣ, στην κατεύθυνση βελτίωσης της λειτουργίας των συστημάτων διαχείρισης και ελέγχου και συγκεκριμένα:
· Τις δράσεις για την ενδυνάμωση, το συντονισμό και την παρακολούθηση των διαδικασιών διαχείρισης και ελέγχου, που περιλαμβάνουν: 

· Την αναδιοργάνωση της Διαχειριστικής Αρχής του ΚΠΣ και με τη δημιουργία ειδικής Μονάδας για τα συστήματα διαχείρισης και ελέγχου.
· Την αναδιοργάνωση και αναβάθμιση του Ολοκληρωμένου Πληροφοριακού Συστήματος (Ο.Π.Σ.) με στόχο την απλοποίηση των διαδικασιών διαχείρισης.

· Την ενδυνάμωση της διαχειριστικής ικανότητας των Διαχειριστικών Αρχών με την ενίσχυση της στελέχωσής τους από το νέο διαγωνισμό της ΜΟΔ. 
· Τη σύσταση ομάδας έργου της ΜΟΔ για την υποστήριξη της Διαχειριστικής Αρχής του ΚΠΣ στα θέματα των συστημάτων διαχείρισης και ελέγχου

· Την προκήρυξη διεθνούς διαγωνισμού για την πρόσληψη συμβούλου υποστήριξης του έργου της βελτίωσης της λειτουργίας των συστημάτων διαχείρισης και ελέγχου καθώς και τις προσαρμογές τους για την επόμενη προγραμματική περίοδο. 

· Τις δράσεις για τη Βελτίωση των Ελεγκτικών Διαδικασιών 

· Την ενίσχυση της Αρχής Πληρωμής με ανάθεση ελεγκτικού έργου σε Ιδιωτικές Ελεγκτικές Εταιρείες. 

· Την ενίσχυση – μέσω του νέου διαγωνισμού ΜΟΔ – των  μονάδων Γ΄ των ΕΥΔ με στόχο την εντατικοποίηση των προληπτικών ελέγχων 

· Τη δημιουργία μονάδας παρακολούθησης του ΕΣΠΕΛ στην Αρχή Πληρωμής. 

· Την υποστήριξη του έργου της ΕΔΕΛ με τη συνδρομή εξωτερικού ελεγκτικού οίκου. 

· Τις δράσεις για την ενίσχυση του ρόλου της  ΜΟΔ και την διευθέτηση του εργασιακού καθεστώτος των στελεχών της

· Τις δράσεις για την Αναδιοργάνωση της Διεύθυνσης Δημοσίων Επενδύσεων 

· Την ολοκλήρωση της λειτουργικής επισκόπησης της Διεύθυνσης.

· Την ανάθεση εξωτερικής εμπειρογνωμοσύνης για την κατάρτιση Εθνικού Πλαισίου Στήριξης.

· Τις δράσεις για την Αναθεώρηση του Ν. 2860/00 επιδιώκοντας βελτίωση των διαδικασιών διαχείρισης στο πλαίσιο των υφιστάμενων Κανονισμών.
· Τις δράσεις για τα Δημόσια Έργα
· Την προώθηση μεταρρυθμίσεων στο πλαίσιο παραγωγής  δημοσίων έργων και ειδικότερα:

· Τη θέσπιση νέου νόμου για την ανάθεση δημοσίων έργων

· Την έγκριση νέων τιμολογίων εργασιών δημοσίων έργων, πρότυπα τεύχη Διακηρύξεων και έντυπα Προσφορών δημοσίων έργων

· Την προετοιμασία σχεδίου νέου νόμου για τις μελέτες δημοσίων έργων

· Τη δημιουργία  Ειδικής Επιτροπής Εμπειρογνωμόνων στο ΥΠΟΙΟ για τα δημόσια έργα

·   Τις δράσεις για την υποστήριξη των τελικών δικαιούχων
·  Την πρόσληψη συμβούλων υποστήριξης των φορέων υλοποίησης συγχρηματοδοτούμενων τεχνικών έργων υποδομής στις Περιφέρειες
3. Ειδικά Θέματα

3.1 Νέος Αναπτυξιακός Νόμος

Η Επιτροπή ενημερώθηκε για τα βασικά σημεία του νέου Αναπτυξιακού Νόμου, τις παρεχόμενες ενισχύσεις, τις επιλέξιμες επενδύσεις, τις επιλέξιμες δαπάνες καθώς και για άλλες ειδικές διατάξεις που προβλέπονται σ’ αυτόν.  

3.2 Δράσεις ενίσχυσης ΜΜΕ στα ΠΕΠ 

Η Επιτροπή ενημερώθηκε  για την πρόοδο υλοποίησης του Α και Β κύκλου προκήρυξης των δράσεων ενίσχυσης ΜΜΕ στα ΠΕΠ. Επίσης ενημερώθηκε  για την πορεία υλοποίησης του σχεδιασμού για τον Γ κύκλο προκήρυξης και για τις αντίστοιχες δράσεις στις Ολοκληρωμένες Παρεμβάσεις Αστικής Ανάπτυξης .

3.3 Αξιολόγηση πρώτου Απολογισμού  (ενημέρωση της ενδιάμεσης αξιολόγησης) – Πρόοδος διαδικασίας

Η Επιτροπή ενημερώθηκε για το περιεχόμενο και τα παραδοτέα των Εκθέσεων Αξιολόγησης πρώτου Απολογισμού που προβλέπεται να υποβληθούν στην Ε.Ε. την 31/12/2005 σύμφωνα με τον κανονισμό 1260.

Το έργο αναμένεται να έχει ανατεθεί για όλα τα προγράμματα  και το ΚΠΣ εντός του Ιανουαρίου του 2005.

3.4 Δημοσιότητα – Πληροφόρηση

Η Επιτροπή Παρακολούθησης συμφωνεί με τις ενέργειες δημοσιότητας και πληροφόρησης που έχουν πραγματοποιηθεί ή σχεδιάζονται να υλοποιηθούν και συγκεκριμένα:

-  Επαναπροσδιορισμός της στόχευσης του Επικοινωνιακού Σχεδίου του ΚΠΣ προς την κατεύθυνση της πληροφόρησης του πολίτη και στον τρόπο ισότιμης συμμετοχής του στα προγράμματα με έμφαση στην πληροφόρηση και δίνοντας μικρότερη έμφαση στη διαφήμιση. 

-   Η δημιουργία - με τη βοήθεια της ΜΟΔ – Συστήματος Πληροφόρησης του Πολίτη on line, προσιτό σε όλους όσους έχουν πρόσβαση στο διαδίκτυο, συμπεριλαμβανομένων των ατόμων με αναπηρία. H επιτυχία του συστήματος εξαρτάται από όλους τους εμπλεκόμενους φορείς– ιδιαίτερα από τους Τελικούς Δικαιούχους οι οποίοι πρέπει να το παρακολουθούν, να το τροφοδοτούν και να το διαφημίζουν. 

-   Επανενεργοποίηση του Δικτύου Στελεχών Πληροφόρησης και Δημοσιότητας των ΕΥΔ, το οποίο με άτυπες ομάδες εργασίας προωθεί την ανάλυση θεμάτων όπως η αποτίμηση των ενεργειών Πληροφόρησης και Δημοσιότητας του παρελθόντος και η αντιμετώπιση των δυσκολιών που προκύπτουν από τις προκηρύξεις και συμβάσεις με τους αναδόχους στον τομέα αυτόν.

3.5 Έγκριση Ετήσιας Έκθεσης εκτέλεσης 2003

Η Επιτροπή Παρακολούθησης εξέτασε και ενέκρινε στο σύνολό της την ετήσια έκθεση εκτέλεσης του ΚΠΣ για το έτος 2003.

3.6   Συμπεράσματα της Υποεπιτροπής Ανθρωπίνων Πόρων 
Η Επιτροπή Παρακολούθησης ενέκρινε τα συμπεράσματα της 5ης συνεδρίασης της Υποεπιτροπής Ανθρωπίνων πόρων, τα οποία επισυνάπτονται στο Παράρτημα.
4. Αναθεώρηση ΚΠΣ 2000 – 2006 και ΕΠ
Σε συνέχεια της 5ης Επιτροπής Παρακολούθησης του ΚΠΣ κατά την οποία εγκρίθηκαν οι βασικές αρχές και οι κατευθύνσεις της αναθεώρησης του ΚΠΣ 2000-2004 και επιβεβαιώθηκαν οι κατανομές των αποθεματικών επίδοσης και προγραμματισμού που είχαν συμφωνηθεί στην 4η Επιτροπής Παρακολούθησης του ΚΠΣ,  η Διαχειριστική Αρχή του ΚΠΣ μετά από σχετική εξουσιοδότηση της Επιτροπής Παρακολούθησής του, προέβη στην τελική διατύπωση των κειμένων και των χρηματοδοτικών πινάκων της πρότασης αναθεώρησης του ΚΠΣ 2000 – 2006 την οποία υπέβαλε στην Ευρωπαϊκή Επιτροπή προς έγκριση. Ακολούθησαν διαβουλεύσεις με τις υπηρεσίες της Ευρωπαϊκής Επιτροπής και εγκρίθηκε η αναθεώρηση του ΚΠΣ από την Ευρωπαϊκή Επιτροπή την 3/12/2004.

Σε ότι αφορά την αναθεώρηση των Επιχειρησιακών Προγραμμάτων του ΚΠΣ 2000-2006, οι προτάσεις αναθεώρησης υπεβλήθησαν προς έγκριση στην Ευρωπαϊκή Επιτροπή, σύμφωνα με τις διατάξεις του Κανονισμού 1260/99, τις αποφάσεις της 5ης Επιτροπής Παρακολούθησης του ΚΠΣ και μετά από έγκριση των προτάσεων αναθεώρησης από τις επιμέρους  Επιτροπές Παρακολούθησης των Επιχειρησιακών Προγραμμάτων. Με την ολοκλήρωση του κύκλου των διαβουλεύσεων των αρμόδιων αρχών με την Ευρωπαϊκή Επιτροπή, αναμένεται – όπως ανακοινώθηκε από τους εκπροσώπους της ΕΕ -  η έγκριση της αναθεώρησης των  Επιχειρησιακών Προγραμμάτων από την Ευρωπαϊκή Επιτροπή, εντός του Δεκεμβρίου του 2004.

Παράλληλα με την παραπάνω διαδικασία και προκειμένου να εξασφαλιστεί η απρόσκοπτη και ταχύτερη υλοποίηση των Επιχειρησιακών Προγραμμάτων, προωθήθηκε η προετοιμασία τροποποίησης των Συμπληρωμάτων Προγραμματισμού, σύμφωνα με την υποβληθείσα στην Ευρωπαϊκή Επιτροπή πρόταση αναθεώρησης των Προγραμμάτων. Οι τροποποιήσεις των Συμπληρωμάτων Προγραμματισμού εξετάστηκαν στο πλαίσιο των πραγματοποιθεισών συνεδριάσεων των Επιτροπών Παρακολούθησης των Επιχειρησιακών Προγραμμάτων και εγκρίθηκαν από τις Επιτροπές, εξουσιοδοτώντας ταυτόχρονα τις αρμόδιες Διαχειριστικές Αρχές να οριστικοποιήσουν τα Συμπληρώματα Προγραμματισμού σύμφωνα με την τελική μορφή του εγκεκριμένου από την Ευρωπαϊκή Επιτροπή αναθεωρημένου Επιχειρησιακού Προγράμματος.

 5. Προγραμματική Περίοδος 2007 - 2013
Η Επ. Παρ. ενημερώθηκε για την εξέλιξη της διαπραγμάτευσης των δημοσιονομικών προοπτικών και των κανονισμών της νέας προγραμματικής περιόδου. 

Διαπίστωσε ότι , στο πλαίσιο των διαδικασιών σχεδιασμού για την περίοδο 2007-2013:

· Εκδόθηκε από το ΥΠΟΙΟ η 2η Εγκύκλιος για το σχεδιασμό του Εθνικού Στρατηγικού Σχεδίου Ανάπτυξης (ΕΣΣΑ) 2007 – 2013. 

· Ανατίθεται άμεσα η «Γενική Μελέτη Προοπτικών Ανάπτυξης της Ελλάδας» 

· Προετοιμάστηκε «οδικός χάρτης» για τις επόμενες φάσεις και τα βήματα σχεδιασμού και προγραμματισμού του Ε.Σ.Σ.Α .

· Προωθείται η συγκρότηση των οργάνων σχεδιασμού και κατάρτισης και συγκεκριμένα : η «Επιτροπή Συντονισμού και Χάραξης Πολιτικής» που θα λειτουργεί ως κεντρικός συντονιστικός μηχανισμός και στην οποία θα συμμετέχουν Γενικοί και Ειδικοί Γραμματείς, το Οικονομικό Γραφείο του Πρωθυπουργού, το Σώμα Οικονομικών Εμπειρογνωμόνων (ΣΟΕ), υπηρεσιακοί παράγοντες του ΥΠΟΙΟ κλπ ., η «Ομάδα κατάρτισης» που υποστηρίζει την παραπάνω επιτροπή συνεργαζόμενη με τις «Ομάδες Σχεδιασμού Υπουργείων και Περιφερειών». Για τις τελευταίες, προωθείται ειδική διάταξη νόμου που θα κατοχυρώνει θεσμικά τη σύσταση των Ομάδων Σχεδιασμού που θα λειτουργούν σε Υπουργεία και Περιφέρειες, ενώ θα περιγράφει και τις δυνατότητες σύνθεσής τους από στελέχη των Δ.Α., των υπηρεσιών Υπουργείων και Περιφερειών, εμπειρογνωμόνων και νέων προσλήψεων στελεχών από τη ΜΟΔ. 

· Εστάλη εγκύκλιος στα Ε.Π. που προδιαγράφει το έργο Συμβούλων Υποστήριξης για το σχεδιασμό της νέας προγραμματικής περιόδου. 

6.
Διάφορα Θέματα

1. Τροποποίηση του εσωτερικού κανονισμού λειτουργίας της Επιτροπής παρακολούθησης

Η Επιτροπή  ομόφωνα αποφάσισε την τροποποίηση του κανονισμού ως προς το άρθρο 5 και την προσθήκη του άρθρου 6. Επισυνάπτεται ο τροποποιημένος εσωτερικός κανονισμός στο Παράρτημα.

2. Η επόμενη συνεδρίασης της Επ. Παρακολούθησης ορίστηκε για το 1ο εξάμηνο του 2005.

3. Η Επιτροπή ενημερώθηκε από τον Αντιπρόεδρο ότι θα αποσταλεί σε όλα τα μέλη, ο προγραμματισμός των εργασιών της ΔΑ του ΚΠΣ, για το έτος 2005, όπως αυτός θα ολοκληρωθεί μέχρι τον Ιανουάριο του 2005.

Η Επιτροπή Παρακολούθησης του ΚΠΣ θέτει ως ιδιαίτερους στόχους:

· Αναγνωρίζοντας την κρισιμότητα της επιτάχυνσης της οικονομικής προόδου του ΚΠΣ, κρίνει αναγκαία τη συστηματική και αυστηρή παρακολούθηση της τήρησης του κανόνα Ν+2 από τις αρχές του έτους 2005. Για το σκοπό αυτό απαιτείται η συνεχής λειτουργία του μηχανισμού παρακολούθησης που έχει ήδη δημιουργηθεί, δηλαδή ο σχεδιασμός προγραμμάτων επιτάχυνσης, η παρακολούθηση των προβλέψεων, η έγκαιρη λήψη αναγκαίων διορθωτικών μέτρων, η αποτελεσματική αξιοποίηση του δικτύου Ν+2 και των ειδικών ομάδων κρούσης. 

· Την αυξημένη μέριμνα από τις αρχές διαχείρισης των προγραμμάτων κατά την εκτέλεση τους, για την επίτευξη των στόχων που έχουν τεθεί σε επίπεδο οικονομικού και φυσικού αντικειμένου, την ελαχιστοποίηση των αποκλίσεων από τους στόχους αυτούς για την μεγιστοποίηση των αναπτυξιακών αποτελεσμάτων των παρεμβάσεων.

· Τη συστηματική και ορθή εφαρμογή των αυξημένων απαιτήσεων του συστήματος διαχείρισης και ελέγχου και την αναγκαία έμφαση στις ενέργειες προληπτικών ελέγχων, τηρώντας με τη δέουσα επιμέλεια και αυστηρότητα το πλαίσιο διαχείρισης και ελέγχου του ΚΠΣ. 

· Την έγκαιρη λήψη των κατάλληλων μέτρων για την αποφυγή απώλειας πόρων λόγω εφαρμογής του κανόνα Ν+2 το 2005, στη βάση ανάλυσης επικινδυνότητας που εντοπίζεται στα Επιχειρησιακά Προγράμματα και στους εμπλεκόμενους τελικούς δικαιούχους. 

· Την υποστήριξη των τελικών δικαιούχων που θα κριθεί αναγκαίο για την ανταπόκρισή τους στις υποχρεώσεις των έργων που αναλαμβάνουν με κύριο στόχο τη διασφάλιση του κανόνα Ν+2 έτους 2005. 

· Τον περιορισμό της διάθεσης εθνικών πόρων από το ΠΔΕ προς τελικούς δικαιούχους για τους οποίους θα διαπιστωθούν συστηματικές παρεκκλίσεις στην εφαρμογή των διαδικασιών διαχείρισης και ελέγχου στα συγχρηματοδοτούμενα έργα.

Ο ΑΝΤΙΠΡΟΕΔΡΟΣ ΤΗΣ ΕΠ. ΠΑΡΑΚΟΛΟΥΘΗΣΗΣ

ΤΟΥ ΚΠΣ 2000-2006

ΚΩΝΣΤΑΝΤΙΝΟΣ ΜΟΥΣΟΥΡΟΥΛΗΣ

ΓΕΝΙΚΟΣ ΓΡΑΜΜΑΤΕΑΣ ΕΠΕΝΔΥΣΕΩΝ & ΑΝΑΠΤΥΞΗΣ

ΥΠΟΥΡΓΕΙΟ ΟΙΚΟΝΟΜΙΑΣ & ΟΙΚΟΝΟΜΙΚΩΝ

ΠΑΡΑΡΤΗΜΑ

ΚΠΣ 2000 –2006

ΥΠΟΕΠΙΤΡΟΠΗ ΑΝΘΡΩΠΙΝΩΝ ΠΟΡΩΝ

5η ΣΥΝΕΔΡΙΑΣΗ

Αθήνα, 9 Δεκεμβρίου 2004

ΣΥΜΠΕΡΑΣΜΑΤΑ
1.
Η Υποεπιτροπή Ανθρώπινων Πόρων, η οποία συγκλήθηκε με την από 112582/17.11.04 πρόσκληση του Προέδρου της Καθηγητή Σπύρου Βλιάμου στην 5η συνεδρίαση της στις 9 Δεκεμβρίου 2004, πραγματοποιείται σε μια χρονική στιγμή κατά την οποία ολοκληρώνονται οι αναθεωρήσεις των Επιχειρησιακών Προγραμμάτων (Ε.Π.) και των Κοινοτικών Πρωτοβουλιών (Κ.Π.) και οριστικοποιούνται αντιστοίχως τα Συμπληρώματα Προγραμματισμού. 

Σύμφωνα με την Ημερήσια Διάταξη και το διάλογο που αναπτύχθηκε, κεντρικό σημείο της συνεδρίασης αποτέλεσε η αποτίμηση της πορείας των παρεμβάσεων του Ευρωπαϊκού Κοινωνικού Ταμείου στην Ελλάδα ανά πεδίο πολιτικής του, για καθένα από τα οποία παρουσιάστηκαν πέντε (5) συνολικά καλές πρακτικές από όλη τη χώρα. Επίσης, έγινε αναφορά για τη συμβολή του ΕΚΤ στο ΕΣΔΑ και το ΕΣΔΕΝ και δόθηκε έμφαση στο συντονισμό για τη συνέργια και τη συμπληρωματικότητα των δράσεων ανάπτυξης ανθρώπινου δυναμικού ανά πεδίο πολιτικής του ΕΚΤ. 

Τέλος, εξετάστηκαν επιμέρους μεν, αλλά ουσιώδη θέματα, όπως πλευρές της αξιολόγησης των παρεμβάσεων του ΕΚΤ στην Ελλάδα, ο βαθμός επίτευξης των οριζόντιων στόχων του ΕΚΤ για την ισότητα των φύλων, την κοινωνική διάσταση της κοινωνίας της πληροφορίας, την τοπική ανάπτυξη και τη δια βίου μάθηση, καθώς και η πορεία αναδιοργάνωσης του ΟΑΕΔ. 

2. Κατά την 5η συνεδρίαση, αναπτύχθηκε ουσιαστικός και γόνιμος διάλογος με τα ακόλουθα συμπεράσματα :
α.
Παρουσιάστηκαν από τους εκπροσώπους της Ε.Ε. τα κύρια συμπεράσματα των ετησίων συναντήσεων των Ε.Π. Εκπαίδευση και Αρχική Επαγγελματική Κατάρτιση (ΕΠΕΑΕΚ), Απασχόληση και Επαγγελματική Κατάρτιση (ΕΠΑΕΚ) και Υγεία-Πρόνοια.
β.
Διαπιστώθηκε ότι η πορεία εφαρμογής των δράσεων είναι θετική. Ειδικότερα, τα προγράμματα ΕΠΑΕΚ, ΕΠΕΑΕΚ και ΚτΠ των οποίων ο προϋπολογισμός ανέρχεται σχεδόν στο 75% της χρηματοδότησης του ΕΚΤ στην Ελλάδα, έχουν υπερκαλύψει τους στόχους του κανόνα ν+2, ως προς το ΕΚΤ. Αντιθέτως ως προς το ΕΤΠΑ, το ΕΠΕΑΕΚ αναμένεται να εντείνει τις προσπάθειές του όσον αφορά την έγκριση του μεγάλου έργου για τον Οργανισμό Σχολικών Κτριρίων. Τα υπόλοιπα τομεακά προγράμματα εντείνουν τις προσπάθειες τους για την επίτευξη του αντίστοιχου στόχου τους. Από το σύνολο δε των περιφερειακών επιχειρησιακών προγραμμάτων, έξι (6) έχουν υπερκαλύψει το στόχο του κανόνα ν+2, ενώ τα υπόλοιπα εντείνουν τις προσπάθειές τους.

Ωστόσο επισημάνθηκε η αναγκαιότητα περαιτέρω επιτάχυνσης των ρυθμών υλοποίησης των δράσεων για την αποφυγή απώλειας πόρων λόγω του κανόνα Ν+2, τόσο κατά το τρέχον έτος (2004), όσο και κατά τα επόμενα έτη, και ιδιαιτέρως για το 2005.
γ.
Σε σχέση με την αξιολόγηση των παρεμβάσεων του ΕΚΤ στην Ελλάδα αποτιμήθηκε θετικά η πορεία της εξέλιξης της Αναθεώρησης της Ενδιάμεσης Αξιολόγησης (τέλος 2005). Παράλληλα τονίστηκε ότι οι θεματικές μελέτες που εκπονούνται για τους οριζόντιους στόχους του ΕΚΤ, ήδη οδηγούν σε πρώτα συμπεράσματα για την ποιοτική αποτίμηση και την αποτελεσματικότητα των δράσεων των Επιχειρησιακών Προγραμμάτων. Αναμένεται ότι η υλοποίηση της αναθεώρησης της Ενδιάμεσης Αξιολόγησης σε συνδυασμό με τις επικείμενες θεματικές μελέτες θα συνεπικουρήσουν στη βελτίωση της αποτελεσματικότητας των δράσεων, που θα ακολουθήσουν.

δ.
Σε σχέση με την ισότητα των φύλων σημειώθηκε ότι απαιτείται εμβάθυνση στην αποτελεσματικότητα των δράσεων, επιτάχυνση της υλοποίησης των μέτρων για την προώθηση στην απασχόληση και τη γυναικεία επιχειρηματικότητα, καθώς επίσης και ενίσχυση του προϋπολογισμού, ώστε να επιτευχθεί ο στόχος κατανομής του 11,8% του προϋπολογισμού του ΕΚΤ.
ε.
Σε σχέση με τις ολοκληρωμένες παρεμβάσεις για την τοπική ανάπτυξη και απασχόληση, επισημάνθηκε η ανάγκη περαιτέρω επιτάχυνσης της υλοποίησης των δράσεων από τους τελικούς δικαιούχους, καθώς και η συνέχιση παροχής υποστήριξης τους και η αξιοποίηση των εργαλείων που έχουν αναπτυχθεί για την ομοιογενή καταγραφή και παρακολούθηση των δράσεων.

        Τα παραπάνω είναι αναγκαία κυρίως λόγω:

        -
του αυξημένου διαχειριστικού κόστους που συνεπάγεται η υλοποίηση των δράσεων των ολοκληρωμένων παρεμβάσεων,

        -
της πολυπλοκότητας και των ιδιαιτεροτήτων τους, 

        -
της ύπαρξης μεγάλου αριθμού δράσεων μικρού προϋπολογισμού που υλοποιούνται από μεγάλο αριθμό τελικών δικαιούχων.

Επίσης, κρίνεται αναγκαίο να αξιοποιηθούν, για την επόμενη προγραμματική περίοδο, τα συμπεράσματα σχετικής μελέτης με θέμα την αξιολόγηση του σχεδιασμού των πολιτικών για την τοπική ανάπτυξη της απασχόλησης, η οποία χρηματοδοτήθηκε από το ΕΚΤ. 

στ.
Σε σχέση με τα θέματα που συνδέονται με τη δια βίου μάθηση, διαπιστώθηκε   η αναγκαιότητα για επιτάχυνση της υλοποίησης του θεσμικού πλαισίου που αφορά το ΕΣΣΕΕΚΑ, καθώς επίσης για την υλοποίηση της α΄φάσης του σχεδίου δράσης για την ενοποίηση των συστημάτων πιστοποίησης, εκπαιδευτών, προγραμμάτων  σπουδών, δομών και επαγγελματικών προσόντων.
ζ.
Σε σχέση με το θέμα του ΟΑΕΔ, παρουσιάστηκε η εξέλιξη της πορείας αναδιοργάνωσης των Δημοσίων Υπηρεσιών Απασχόλησης, σύμφωνα με τους στόχους του Σχεδίου Δράσης της Ειδικής Υπηρεσίας των Κέντρων Προώθησης της Απασχόλησης και το προβλεπόμενο χρονοδιάγραμμα. 
η.
Ως προς τις ενέργειες προβολής και δημοσιότητας για τις παρεμβάσεις του ΕΚΤ στην Ελλάδα, παρουσιάστηκε η εφαρμογή ηλεκτρονικής διακυβέρνησης (e-government) που έχει αναπτυχθεί και λειτουργεί μέσω της διαδικτυακής πύλης www.esfhellas.gr και επισημάνθηκε η ενίσχυση της πληροφόρησης μέσω της εφαρμογής αυτής, δηλαδή του συστήματος πληροφόρησης των πολιτών, που αναπτύχθηκε από τη ΜΟΔ ΑΕ και λειτουργεί, της γεωγραφικής αναζήτησης (GIS εφαρμογή), καθώς και του βήματος συνομιλίας (forum για τις ολοκληρωμένες παρεμβάσεις ).

Η Υποεπιτροπή Ανθρωπίνων Πόρων ολοκλήρωσε τις εργασίες της με την ανάγνωση και την έγκριση από τα μέλη των συμπερασμάτων της.

3. ΚΑΝΟΝΙΣΜΟΣ ΕΣΩΤΕΡΙΚΗΣ ΛΕΙΤΟΥΡΓΙΑΣ
     ΤΗΣ ΕΠΙΤΡΟΠΗΣ ΠΑΡΑΚΟΛΟΥΘΗΣΗΣ

     ΚΠΣ 2000 – 2006
Άρθρο 1. 

Συγκρότηση και αποστολή της Επιτροπής Παρακολούθησης του ΚΠΣ
Η  Επιτροπή Παρακολούθησης του ΚΠΣ 2000 – 2006 συγκροτήθηκε με την Υπ. Απόφαση του Υπουργού Εθνικής Οικονομίας αρ. πρωτ. 11336/Γ΄ΚΠΣ 312/02.04.2001 περί «Συγκρότησης της Επιτροπής Παρακολούθησης του Κοινοτικού Πλαισίου Στήριξης 2000-2006», όπως τροποποιήθηκε και ισχύει, στην οποία εξειδικεύονται οι αρμοδιότητές της σύμφωνα με τα άρθρα 13και 14 του Ν. 2860/2000 (ΦΕΚ 251/4 Τ. Α/14.11.2000) .
Άρθρο 2
Αρμοδιότητες Προέδρου

· Συγκαλεί τις συνεδριάσεις της Επιτροπής , στις οποίες και προεδρεύει.

· Υπογράφει τις αποφάσεις και τα συμπεράσματα των συνεδριάσεων της Επιτροπής.   

· Έχει την ευθύνη, σε συνεργασία με τη διαχειριστική αρχή, για την πληροφόρηση των εκπροσώπων του τύπου σχετικά με τις εργασίες και τις αποφάσεις της Επιτροπής.
Άρθρο 3
 Σύγκληση
Η Επιτροπή συγκαλείται από τον Πρόεδρό της, είτε με  πρωτοβουλία του, είτε ύστερα από αίτηση της απλής πλειοψηφίας των μελών της Επιτροπής.

 Συνεδριάσεις της Επιτροπής συγκαλούνται κατά κανόνα δύο φορές το χρόνο.
Άρθρο 4 

Ημερήσια Διάταξη

 Ο Πρόεδρος καθορίζει την ημερήσια διάταξη μετά από εισήγηση της διαχειριστικής αρχής του ΚΠΣ και την υποβάλλει για έγκριση κατά την έναρξη της συνεδρίασης της Επιτροπής.
Άρθρο 5 

Πρόσκληση στα μέλη

Οι προσκλήσεις και  η ημερήσια διάταξη  των Συνεδριάσεων της Επιτροπής διαβιβάζονται στα μέλη, σε έντυπη και σε ηλεκτρονική μορφή, δύο εβδομάδες πριν από την σύγκληση της Επιτροπής. Ο φάκελος της Επιτροπής με τα σχετικά έγγραφα των θεμάτων του σχεδίου της ημερήσιας διάταξης διαβιβάζεται στα μέλη σε ηλεκτρονική μορφή και όταν κρίνεται σκόπιμο και σε έντυπη μορφή, δυο βδομάδες πριν τη σύγκληση της Επιτροπής. Σε κάθε περίπτωση , ο φάκελος σε έντυπη μορφή θα δίδεται στα μέλη, την ημέρα της συνεδρίασης της Επιτροπής. Για κάθε συνεδρίαση της Επιτροπής θα λειτουργεί ιστοσελίδα για την ενημέρωση των μελών, με στοιχεία και πληροφορίες που θα επικαιροποιούνται συνεχώς.
Άρθρο 6
Ενημέρωση πληροφόρηση των μελών 

Για την πληρέστερη ενημέρωση και πληροφόρηση των μελών της Επιτροπής Παρακολούθησης, η Διαχειριστική Αρχή του ΚΠΣ 2000 – 2006, φροντίζει καθ’  όλη τη διάρκεια υλοποίησης και εφαρμογής του Κοινοτικού Πλαισίου Στήριξης - και όχι μόνο στις περιόδους διεξαγωγής των συνεδριάσεων των Επιτροπών Παρακολούθησης -  να ενημερώνει τα μέλη της Επιτροπής με έγκυρο και οργανωμένο τρόπο, για θέματα που αφορούν στην εφαρμογή, στη διαχείριση και στο σχεδιασμό του ΚΠΣ,  όπως κανονισμοί, σημαντικές αποφάσεις, εγκύκλιοι κ.λ.π. Στο πλαίσιο αυτό θα λειτουργεί ιστοσελίδα της Γενικής Γραμματείας Ανάπτυξης και Επενδύσεων του Υπουργείου Οικονομίας και Οικονομικών όπου θα δημοσιοποιούνται όλα τα παραπάνω έγγραφα. Στη συνέχεια θα αποστέλλεται e-mail σε όλα τα μέλη της επιτροπής, το οποίο θα τους καθοδηγεί να αντλήσουν το κάθε νέο έγγραφο από την συγκεκριμένη ιστοσελίδα.
Άρθρο 7
· Διαδικασία λήψης αποφάσεων
Απαρτία υπάρχει όταν παρίσταται το 60% των μελών με δικαίωμα ψήφου.

Οι αποφάσεις της Επιτροπής λαμβάνονται σε πνεύμα συναίνεσης.

Σε περίπτωση που μία απόφαση δεν μπορεί να ληφθεί με τη συναίνεση των μελών της Επιτροπής, λαμβάνεται μετά από ψηφοφορία των παρόντων μελών  που έχουν δικαίωμα ψήφου με απλή πλειοψηφία (50%+1).

 Δεν μπορεί να ληφθεί απόφαση της Επιτροπής χωρίς τη σύμφωνη γνώμη του Προέδρου της.

Οι αποφάσεις και τα συμπεράσματα υπογράφονται από τον Πρόεδρο της Επιτροπής με εξουσιοδότηση των παρόντων μελών της.

· Γραπτή διαδικασία

Για επείγοντα θέματα ή για θέματα που υπάρχει εξουσιοδότηση από την Επιτροπή, ο Πρόεδρος ακολουθεί τη γραπτή διαδικασία ως ακολούθως:
i) Αποστέλλει στα μέλη της Επιτροπής σχέδιο εισήγησης. Τα μέλη εντός 20 εργασίμων ημερών πρέπει να εκφράσουν γραπτά τη γνώμη τους. 

                      H εισήγηση θεωρείται εγκριθείσα όταν το 80% του συνόλου των μελών έχει απαντήσει θετικά. 

ii)    Η μη γραπτή απάντηση εντός των ανωτέρω χρονικών ορίων θεωρείται ως αποδοχή.
iii)  Η προθεσμία των 20 εργασίμων ημερών σε εξαιρετικά επείγουσες περιπτώσεις μπορεί να οριστεί σε διάστημα μικρότερο του προαναφερομένου.
Άρθρο 8
Υποεπιτροπές
Συγκροτούνται υποεπιτροπές συμβουλευτικού χαρακτήρα: α) ανθρωπίνων πόρων και β) αγροτικής ανάπτυξης, σύμφωνα με το άρθρο 14 του Ν. 2860/2000.

Μπορεί επίσης να συγκροτούνται και  άλλες υποεπιτροπές για την εξέταση ειδικών θεμάτων μετά από απόφαση της Επιτροπής Παρακολούθησης του ΚΠΣ.

Οι υποεπιτροπές εισηγούνται για τα θέματα αρμοδιότητάς τους στην Επιτροπή Παρακολούθησης ΚΠΣ.

Τα θέματα αρμοδιοτήτων του Προέδρου, σύγκλησης, ημερήσιας διάταξης, πρόσκλησης στα μέλη, λήψης αποφάσεων, κλπ ρυθμίζονται κατ΄αναλογία των παραπάνω άρθρων.

Οι εκπρόσωποι της Επιτροπής ΕΚ συμμετέχουν συμβουλευτικά.
Άρθρο 9
Γραμματεία

Χρέη Γραμματείας εκτελεί η διαχειριστική αρχή του ΚΠΣ σύμφωνα με το άρθρο 2 παρ.ιδ) του Ν. 2860/2000

Σε κάθε συνεδρίαση η Γραμματεία μεριμνά για την σύνταξη καταλόγου των παρόντων μελών, ο οποίος είναι στη διάθεση του Προέδρου.
Άρθρο 10
Πρακτικά

Η Γραμματεία της Επιτροπής τηρεί πλήρη πρακτικά, τα οποία μαγνητοφωνούνται και αποστέλλονται προς ενημέρωση στα μέλη μέσα σε 30 ημερολογιακές ημέρες από τη λήξη της συνεδρίασης της Επιτροπής.

Άρθρο 11
Τροποποίηση Κανονισμού Εσωτερικής λειτουργίας
Ο παρών Κανονισμός Εσωτερικής λειτουργίας της Επιτροπής μπορεί να τροποποιηθεί με απόφαση των μελών της.

